Centurion se eiendomsmark: Wat en hoeveel - Jou Geld | Solidariteit WêreldJou Geld | Solidariteit Wêreld
Tuis › Artikels › Centurion se eiendomsmark: Wat en hoeveel
Vanweë Centurion se gerieflike ligging naby Pretoria en selfs Johannesburg se noordelike voorstede en sy wye reeks geriewe soos winkelsentrums, kerke en topskole, is dit 'n gewilde woongebied vir 'n verskeidenheid mense.
Jong professionele mense, gesinne en afgetredenes word almal om 'n verskeidenheid redes aangetrek na hierdie sentraal geleë dorp.
Volgens die eiendomswebwerf Property24 is die gemiddelde prys van eiendom in Centurion deesdae R3 289 647. Dit klink dalk na 'n groot bedrag vir pasgetroudes of 'n student wat nou met haar eerste werk begin, maar gelukkig is dit net 'n gemiddelde van die totale eiendomsmark en dus nie 'n aanduiding van alles wat Centurion aan te bied het nie.
Dit word weerspieël in RE/MAX Suider Afrika se jongste ramings. Die gemiddelde huisprys was R2 100 000 in 2018. Vir woonstelle was die raming R660 000.
Volgens Seeff kan eerstekeer-huiskopers toesluit-en-gaan-eenhede in nuwerige komplekse naby belangrike paaie en die Gautreinstasie kry vir tussen R700 000 en R1,5 miljoen. Areas soos Kosmosdal, Eco Park Estate en Heuwelsig is almal aantreklike opsies vir eerstekeer-kopers en hulle is meer bekostigbaar as die ouer, meer gevestigde areas.
Volgens Seeff is ongeveer 30% van die eiendomme in Centurion in 60 veiligheidskomplekse geleê. Dit wissel van die duur Cornwall Hill, waar huispryse tot R30 miljoen opgaan, tot huise in sommige areas vir so min as R1,5 miljoen. Die veiligheidsfaktor het die vraag na kompleksbehuising in Centurion laat styg, maar ook as gevolg van 'n beter herverkoopwaarde oor die algemeen.
Mens kan natuurlik nie die eiendomsmark in Centurion ontleed sonder om die huurmark te bespreek nie. En dit is lewendig oor die hele strek as gevolg van die probleme om vir 'n verband te kwalifiseer – met die gewildste die sektor tussen R5 000 en R8 000 per maand vir 'n een- tot tweevertrekwoonstel.
RE/MAX sê eiendombesitters in Centurion is meer gevestig en hoofsaaklik in die eiendomsgroep 35 tot 49 jaar, maar dit is besig om te daal. Onlangse koperstatistiek dui daarop dat jonger kopers van tussen 18 en 35 ook in die gebied begin inbeweeg. Dit het waarskynlik oor die afgelope paar jaar opwaartse druk op woonstelverkope uitgeoefen en die huurmark 'n hupstootjie gegee.
Eiendomme in Eldoraigne, 'n vooraanstaande voorstad van Centurion, wat op Property24 gelys is, wissel van 'n meenthuis met drie slaapkamers, twee badkamers en twee motorhuise vir R1,3 miljoen tot 'n vierslaapkamerhuis met 3,5 badkamers en twee motorhuise vir R2 120 000. Aan die anderkant van die dorp in Pierre van Ryneveld – naby die R21-hoofweg – kos 'n huis met twee slaapkamers, een badkamer en 'n dubbelmotorhuis R1 350 000. 'n Meenthuis met twee slaapkamers, een badkamer en twee motorhuise kan vir R1 100 000 opgeraap word.
In die sentraal geleë Zwartkop is twee vierslaapkamerhuise met twee motorhuise en badkamers in die mark vir 'n redelike R2 200 000 elk. 'n Drieslaapkamermeenthuis met een badkamer en een motorhuis gaan vir ongeveer R900 000.